Efter 12 år i byrådet i Frederikshavn Kommune har Jens Ole Jensen besluttet ikke at genopstille.

Det mangeårige medlem af byrådet i Frederikshavn Kommune Jens Ole Jensen (Venstre) genopstiller ikke ved kommunalvalget i 2017. Det oplyser han til Kanal Frederikshavn. Jens Ole Jensen har siddet i byrådet i 12 år og var indtil for fem år siden bakdirektør i Nordjyske Bank. Nu føler han, han har udstået sin værnepligt. Den tidligere bankdirektør har i alle årene fokuseret benhårdt på kommunens økonomi, og som TV2 Nord har fortalt i mange omgange, har netop økonomien været en udfordring i Frederikshavn. Kommunen har været ved at komme under administration, men nu peger pilen i den rigtige retning, og budgetterne holder. - Jeg bliver nødt til at sige, at jeg for første gang i mine tre perioder i byrådet oplever, at vi rent faktisk bruger møderne i Økonomiudvalget på at drøfte økonomi. Jeg har også den glæde, at jeg føler, at ledende socialdemokrater lytter til mine synspunkter, siger Jens Ole Jensen.